Rådets afgørelse

af 28. januar 2002

om de principper, prioriteter, mellemliggende mål og betingelser, der skal indgå i tiltrædelsespartnerskabet med Slovakiet

(2002/93/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 622/98 af 16. marts 1998 om bistand som led i førtiltrædelsesstrategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber(1), særlig artikel 2,

under henvisning til forslag fra Kommissionen, og

ud fra følgende betragtninger:

(1) Det Europæiske Råd i Luxembourg udtalte, at tiltrædelsespartnerskabet er et nyt instrument, som udgør hovedaksen i den styrkede førtiltrædelsesstrategi.

(2) I forordning (EF) nr. 622/98 fastlægges det, at Rådet med kvalificeret flertal på forslag af Kommissionen træffer afgørelse om de principper, prioriteter, mellemliggende mål og betingelser, der skal indgå i hvert tiltrædelsespartnerskab, og som forelægges hvert ansøgerland, samt om senere væsentlige tilpasninger heraf.

(3) Fællesskabets bistand er betinget af, at en række væsentlige elementer iagttages, herunder navnlig overholdelse af de forpligtelser, der følger af Europaaftalerne, og at der gøres fremskridt i retning af opfyldelse af Københavnskriterierne. Hvis et væsentligt element ikke er til stede, kan Rådet med kvalificeret flertal på forslag af Kommissionen træffe passende foranstaltninger med hensyn til enhver form for førtiltrædelsesbistand.

(4) Det Europæiske Råd i Luxembourg besluttede, at gennemførelsen af tiltrædelsespartnerskabet og fremskridtene med overtagelsen af regelværket skal gennemgås i Europaaftalens organer.

(5) I Kommissionens periodiske rapport fra 2001 gives der en objektiv analyse af Slovakiets forberedelser til medlemskab og indkredses en række prioriterede områder, hvor der skal gøres en yderligere indsats.

(6) Slovakiet bør for at forberede sig til medlemskab fortsat ajourføre sit nationale program for overtagelsen af regelværket; dette program bør indeholde en tidsplan for virkeliggørelsen af de prioriteter og mellemliggende mål, der er fastlagt i tiltrædelsespartnerskabet.

(7) Slovakiet vil skulle sikre, at de relevante retlige og administrative strukturer til programmering, koordination, forvaltning, kontrol og evaluering af EF-førtiltrædelsesmidlerne er på plads -

TRUFFET FØLGENDE AFGØRELSE:

Artikel 1

I overensstemmelse med artikel 2 i forordning (EF) nr. 622/98 er de principper, prioriteter, mellemliggende mål og betingelser, der skal gælde for tiltrædelsespartnerskabet for Slovakiet, fastlagt i bilaget hertil, som udgør en integrerende del af denne afgørelse.

Artikel 2

Gennemførelsen af tiltrædelsespartnerskabet gennemgås i Europaaftalens organer og gennem de relevante organer i Rådet, som Kommissionen regelmæssigt skal aflægge rapport til.

Artikel 3

Denne afgørelse får virkning på tredjedagen efter offentliggørelsen i De Europæiske Fællesskabers Tidende.

Udfærdiget i Bruxelles, den 28. januar 2002.

På Rådets vegne

J. Piqué i Camps

Formand

(1) EFT L 85 af 20.3.1998, s. 1.

BILAG

1. Indledning

På sit møde i Luxembourg i december 1997 besluttede Det Europæiske Råd, at tiltrædelsespartnerskabet skulle udgøre hovedaksen i den styrkede førtiltrædelsesstrategi, idet det danner en samlet ramme om alle former for bistand til ansøgerlandene. På den måde målretter Fællesskabet sin bistand efter de enkelte ansøgerlandes specifikke behov, således at der ydes støtte til at løse særlige problemer med henblik på tiltrædelse.

Der blev truffet afgørelse om det første tiltrædelsespartnerskab for Slovakiet i marts 1998. I overensstemmelse med bestemmelserne i forordning (EF) nr. 622/98 (artikel 2) blev tiltrædelsespartnerskabet revideret en første gang i december 1999, således at der blev taget hensyn til den videre udvikling i Slovakiet. Denne revision er baseret på et forslag fra Kommissionen efter konsultation med Slovakiet og bygger på analysen i Kommissionens periodiske rapport fra 2001 om Slovakiets fremskridt mod tiltrædelse.

2. Mål

Formålet med tiltrædelsespartnerskabet er inden for en enkelt ramme at fastlægge de prioriterede områder for den yderligere indsats, der er identificeret i Kommissionens periodiske rapport fra 2001 om Slovakiets fremskridt mod medlemskab af Unionen, tillige med de finansielle midler til at hjælpe Slovakiet med at realisere disse prioriteter samt vilkårene for bistanden. Tiltrædelsespartnerskabet danner grundlag for en række policy-instrumenter, som vil blive benyttet til at hjælpe ansøgerlandene i deres forberedelser til medlemskab. De omfatter bl.a. det reviderede nationale program for overtagelsen af regelværket, der er udarbejdet af Slovakiet, finanstilsynsproceduren forud for tiltrædelse, det økonomiske førtiltrædelsesprogram, førtiltrædelsespagten om organiseret kriminalitet samt de nationale udviklingsplaner, planerne for udvikling af landdistrikter, en national beskæftigelsesstrategi i overensstemmelse med Den Europæiske Beskæftigelsesstrategi og andre sektorspecifikke planer, der kræves for deltagelse i strukturfondene efter medlemskab og for gennemførelse af ISPA og SAPARD før tiltrædelsen. Hvert af disse instrumenter er af forskellig art og forberedes og implementeres efter specifikke procedurer og kan støttes med førtiltrædelsesbistand. De udgør ikke en integrerende del af partnerskabet, men de prioriteter, de indeholder, vil være forenelige med det.

3. Principper

De vigtigste prioriterede områder, der er indkredset for hvert ansøgerland, vedrører dets evne til at påtage sig forpligtelserne til at opfylde Københavnskriterierne, ifølge hvilke det for medlemskab kræves, at:

- ansøgerlandet skal have oprettet stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretal

- ansøgerlandet skal have en fungerende markedsøkonomi og være i stand til at modstå konkurrencepresset og markedskræfterne i EU

- ansøgerlandet skal være i stand til at påtage sig forpligtelserne ved medlemskab og bl.a. tilslutte sig målene for politisk, økonomisk og monetær union.

På sit møde i Madrid i 1995 understregede Det Europæiske Råd, at ansøgerlandene skulle tilpasse deres administrative strukturer for at sikre en harmonisk anvendelse af Fællesskabets politikker efter tiltrædelsen, og i Luxembourg i 1997 fremhævede det, at omsætning af Fællesskabets regelværk i national lovgivning var en nødvendig, men ikke i sig selv tilstrækkelig betingelse; det er også nødvendigt at sikre, at det faktisk anvendes. På Det Europæiske Råds møder i Feira og Göteborg i henholdsvis 2000 og 2001 blev det bekræftet, at det var af afgørende betydning, at ansøgerlandene var i stand til at gennemføre og håndhæve regelværket, og at dette krævede en væsentlig indsats fra ansøgerlandenes side med hensyn til at styrke de administrative og retlige strukturer.

4. Prioriteter og mellemliggende mål

I Kommissionens periodiske rapporter understreges det foruden de fremskridt, der allerede er gjort, hvilken indsats ansøgerlandene endnu skal gøre på visse områder for at forberede sig på tiltrædelse. Dette betyder, at prioriteterne skal fordeles på mellemliggende stadier, hvert med præcise mål, som skal fastlægges i samarbejde med de berørte stater, og hvis indfrielse vil være betingende for omfanget af den bevilgede bistand og fremskridtene i igangværende forhandlinger med Slovakiet. De prioriteter, der er opført i det reviderede tiltrædelsespartnerskab, er blevet udvalgt på det grundlag, at det er realistisk at forvente, at Slovakiet kan indfri dem fuldt ud eller sikre en væsentlig udvikling i løbet af de næste to år (2002-2003). Blandt de angivne prioriteter er de anliggender, der kræver en særlig hurtig indsats, blevet fremhævet som sådan. Fremskridtene med realiseringen af prioriteterne i tiltrædelsespartnerskabet for 1999 er vurderet i den periodiske rapport for 2001. Denne vurdering ligger til grund for prioriteterne for det aktuelle partnerskab.

Slovakiet forelagde i juni 2001 en ajourført version af det nationale program for overtagelsen af regelværket (NPAA). NPAA indeholder en tidsplan for virkeliggørelsen af prioriteterne og de mellemliggende mål, som er baseret på tiltrædelsespartnerskabet for 1999, med angivelse af de fornødne administrative strukturer og finansielle ressourcer.

I tiltrædelsespartnerskabet angives de prioriterede indsatsområder for Slovakiets forberedelser til medlemskab. Slovakiet vil ikke desto mindre skulle tage fat om alle de punkter, der er indkredset i den periodiske rapport fra 2001. Det er også vigtigt, at Slovakiet opfylder forpligtelserne med hensyn til tilnærmelse af lovgivning og gennemførelse af regelværket i henhold til de forpligtelser, der er indgået i Europaaftalen og inden for rammerne af forhandlingsprocessen. Det skal nævnes, at indarbejdningen af regelværket i lovgivningen ikke i sig selv er tilstrækkeligt; det er også nødvendigt at sikre, at det faktisk anvendes efter samme standarder som dem, der gælder i EU. På alle nedenfor anførte områder er det nødvendigt med en troværdig og effektiv implementering og håndhævelse af regelværket.

På grundlag af analysen i Kommissionens periodiske rapport fra 2001 er der indkredset følgende prioriteter og mellemliggende mål for Slovakiet. Disse prioriteter er opstillet i overensstemmelse med strukturen i den periodiske rapport(1).

Politiske kriterier

Demokrati og retsstatsforhold

- Gennemføre tjenestemandsloven; fortsætte med at gennemføre strategien for reform af den offentlige forvaltning under passende hensyntagen til uddannelses- og lønspørgsmålet.

- Fortsætte med at styrke retsvæsenets uafhængighed og effektivitet; være særlig opmærksom på uddannelsen af dommere; sørge for udstyr og administrativt personale.

- Sørge for, at undersøgelsesprocedurer forløber på en ansvarlig og gennemsigtig måde.

- Yde en større indsats for bekæmpelsen af korruption og økonomisk kriminalitet og særlig sørge for, at handlingsplanen for bekæmpelse af korruption gennemføres effektivt og til tiden.

Menneskerettigheder og beskyttelse af mindretal

- Fortsætte med at forbedre forholdene for sigøjnerne gennem en forstærket gennemførelse af den relevante strategi, herunder den nødvendige finansielle støtte på nationalt og lokalt plan; foranstaltninger til at bekæmpe diskrimination (også i den offentlige forvaltning), jobskabelse, bedre adgang til uddannelse, bedre boligforhold; passende finansiel støtte.

- Sikre, at lovgivningen om mindretalssprog gennemføres.

- Sikre, at der etableres et effektivt system for opfølgning af forseelser fra politiets side.

Økonomiske kriterier

- Sikre bæredygtighed på mellemlang sigt i de offentlige finanser gennem en udgiftsreform, særlig hvad angår sundheds- og pensionsordningerne, og fortsat reform at det offentlige finansforvaltningssystem.

- Fortsætte virksomhedsomstruktureringen og fremme udvikling af den private sektor; fuldføre privatiseringsprocessen.

- Fuldføre omstruktureringen af den finansielle sektor og privatisere de resterende statsejede banker og forsikringsselskaber; sørge for, at ordningerne for inddrivelse af uerholdelige fordringer gennemføres.

- Gennemføre ny lovgivning om konkurs og fremme af investeringer; foretage forbedringer af reguleringsrammerne for virksomheder; give SMV'er adgang til investeringsfremmende foranstaltninger.

- Fuldføre oprettelsen af et effektivt jord- og kapitalmarked for landbrugssektoren og landdistrikter.

Evne til at påtage sig forpligtelserne ved medlemskab

Frie varebevægelser

- Styrke tilsyns- og klageprocedurer og sikre, at Fællesskabets regelværk vedrørende offentlige indkøb anvendes.

- Gennemføre loven om tekniske krav til produkter og overensstemmelsesvurdering; tilpasse den til direktiverne om den nye metode og gennemføre disse; fuldføre tilpasningen og den faktiske gennemførelse inden for sektorer, der er omfattet af produktspecifik lovgivning, herunder lægemidler, kemiske produkter, biler og fødevarer.

- Opgradere alle markedstilsyns- og overensstemmelsesvurderingsstrukturer til EF-niveau, afskaffe al tidligere obligatorisk certificering; sikre, at implementeringsstrukturerne i alle sektorer fungerer effektivt, også hvad angår kemiske stoffer; indføre en central procedure for markedsføringstilladelser for lægemidler samt procedurer for gensidig anerkendelse af registreringer.

- Fortsætte screeningen af den slovakiske lovgivning på det ikke-harmoniserede område og sikre, at den er i overensstemmelse med artikel 28 til 30 i EF-traktaten, og færdiggøre de administrative ordninger for den fremtidige overvågning på dette område.

Fri bevægelighed for personer

- Med hensyn til erhvervskvalifikationer, der er erhvervet før harmoniseringen, bør Slovakiet lægge vægt på at træffe foranstaltninger til at sikre, at alle fagfolk fra og med tiltrædelsen kan opfylde kravene i henhold til direktiverne.

- Fuldføre tilpasningen i forbindelse med gensidig anerkendelse af erhvervskvalifikationer og eksamensbeviser og oprette de fornødne administrative strukturer, uddannelses- og erhvervsuddannelsesprogrammer.

- Styrke de relevante administrative strukturer til koordinering af den sociale sikring.

Fri udveksling af tjenesteydelser

- Fuldføre tilpasningen og gennemføre direktiverne om finansielle tjenesteydelser.

- Styrke tilsynet med finansielle tjenesteydelser.

- Styrke den administrative kapacitet i forbindelse med databeskyttelse.

Frie kapitalbevægelser

- Gradvis lempe reglerne for institutionelle investorer.

- Styrke og koordinere tilsynsorganerne og -procedurerne.

- Fuldføre tilpasningen af lovgivningen til andet direktiv om bekæmpelse af hvidvaskning af penge.

Selskabslovgivning

- Behov for særlig hurtig indsats: styrke den administrative kapacitet og bekæmpelsen af varemærkeforfalskning, navnlig ved en bedre grænsekontrol. Intensivere uddannelsen af håndhævelsesinstanser, herunder dommere og anklagere.

- Fuldføre tilpasningen og håndhæve lovgivning om varemærker, ophavsret og beslægtede rettigheder.

Konkurrencepolitik

- Færdiggøre tilpasningen på både statsstøtte- og antitrustområdet, forbedre statsstøttekontorets administrative kapacitet; sikre, at antitrust- og statsstøtteregler anvendes til fulde, herunder tilpasning af uforenelige støtteordninger; fuldføre opgørelsen over statsstøtte og udarbejde årsrapporter; bevidstgøre markedsaktørerne og støtteydere om reglerne; intensivere uddannelsen inden for retsvæsenet på konkurrenceområdet.

Landbrug

- Behov for særlig hurtig indsats: sørge for tilpasning af dyre- og plantesundhedslovgivningen og opgradere inspektionsordningerne, særlig fuldføre oprettelsen af grænseinspektionssteder ved de fremtidige ydre grænser.

- Fuldføre gennemførelsen af lovgivningen om overførbar spongiform encephalopati, plantepas, maksimalgrænseværdier for restkoncentrationer og husdyrs ernæring, og sikre implementering og håndhævelse, herunder testning for dyresygdomme, især overførbar spongiform encephalopati, i overensstemmelse med regelværket.

- Modernisere landbrugsadministrationens kapacitet og fuldføre forberedelserne til gennemførelse og praktisk anvendelse af den fælles landbrugspolitiks forvaltningsmekanismer, særlig det integrerede forvaltnings- og kontrolsystem og det udbetalende organ, kvalitets- og markedsføringsstandarder og slagtekropsklassifikation, samt til implementering og håndhævelse af lovgivning om dyre- og plantesundhed og fødevaresikkerhed.

- Styrke de administrative strukturer til udformning, gennemførelse, forvaltning, overvågning, kontrol og evaluering af EF-finansierede programmer for udvikling af landdistrikter.

- Fortsætte med at modernisere levnedsmiddelforarbejdningsanlæg, således at de kan overholde EF-standarderne for levnedsmiddelsikkerhed.

Transportpolitik

- Fuldføre lovgivningstilpasningen og styrke den administrative kapacitet og håndhævelseskapaciteten inden for vejtransport (særlig vedrørende social lovgivning, herunder kravene om finansiel stilling og adgang til erhvervet, skatteharmonisering og tekniske og sikkerhedsmæssige standarder for vægt og dimensioner og elektroniske fartskrivere) og jernbanetransport med henblik på at gennemføre Fællesskabets regelværks reviderede bestemmelser om jernbaner.

- Sikre, at der oprettes en uafhængig flyhavarimyndighed, og at den fungerer effektivt.

Beskatning

- Behov for særlig hurtig indsats: udvikle IT-systemer med henblik på elektronisk dataudveksling med Fællesskabet og dets medlemsstater.

- Foretage lovgivningstilpasning, navnlig moms- og punktafgiftsordningerne, herunder overgangsmomsordningen.

- Afskaffe diskriminerende foranstaltninger over for import fra EF.

- Sikre, at bestående og fremtidig skattelovgivning er i overensstemmelse med principperne i adfærdskodeksen for erhvervsbeskatning.

- Styrke den administrative kapacitet, herunder kontrol- og håndhævelsesprocedurerne, og administrativt samarbejde og gensidig bistand.

- Gennemføre direktivet om den generelle ordning for punktafgiftspligtige varer, om oplægning og omsætning heraf samt om kontrol hermed

Statistik

- Yderligere forbedre den statistiske kvalitet og dækning; sikre passende ressourcer til en yderligere styrkelse af den statistiske kapacitet, også på regionalt plan.

Socialpolitik og beskæftigelse

- Fuldføre lovgivningstilpasningen og sikre en korrekt gennemførelse af regelværket på det sociale område, særlig inden for sundhed og sikkerhed på arbejdspladsen samt ligestilling. Styrke de relevante forvaltnings- og håndhævelsesstrukturer, herunder arbejdsinspektoraterne. Vedtage lovgivning om ikke-diskrimination og opstille en tidsplan for gennemførelsen.

- Fuldføre overtagelsen og sikre gennemførelsen af EF-lovgivningen inden for folkesundhed; træffe yderligere foranstaltninger på området tilsyn og kontrol med smitsomme sygdomme og sundhedsovervågning og -oplysning.

- Fortsætte med at støtte arbejdsmarkedets parters kapacitetsopbygningsbestræbelser, særlig med henblik på deres fremtidige rolle ved udarbejdelsen og gennemførelsen af EF's beskæftigelses- og socialpolitik, også Den Europæiske Socialfond, navnlig gennem en uafhængig topartsdialog mellem parterne.

- Udarbejde en national strategi, herunder dataindsamling, med sigte på fremtidig deltagelse i den europæiske strategi for social integration.

Energi

- Gennemføre henstillingerne i Rådets rapport om nuklear sikkerhed i udvidelsessammenhæng med særlig opmærksomhed på prioriteterne i rapporten.

- Vedtage og gennemføre en nedlukningsplan for de to reaktorer på Bohunice V1-kernekraftværket henholdsvis i 2006 og 2008.

- Fortsætte med at garantere et højt nukleart sikkerhedsniveau på Mochovce-kernekraftværket og de to reaktorer på Bohunice V2 og opretholde et højt nukleart sikkerhedsniveau under nedlukningen af reaktor 1 og 2 (V1) på Bohunice-kernekraftværket.

- Fortsætte med at træffe forberedelser til det indre energimarked, navnlig med hensyn til gas- og el-direktiverne; fuldføre tilpasningen, oprette en uafhængig transmissionssystemoperatør (el); fjerne de resterende prisfordrejninger; styrke tilsynsmyndigheden.

- Fortsætte tilpasningen af kravene om olielagre; gøre en indsats for virkeligt at oprette lagre, herunder de nødvendige investeringer, til at dække 90 dages behov; styrke olielagerorganet.

- Yderligere forbedre energieffektiviteten, gøre anvendelsen af vedvarende energikilder mere udbredt og styrke de relevante institutioner på området.

Telekommunikation og informationsteknologi

- Fuldføre overtagelsen og gennemførelsen af Fællesskabets regelværk, særlig hvad angår omkostningsorientering, sammenkobling og operatørvalg i telesektoren.

- Fuldføre arbejdet med adskillelse af tilsynsfunktioner og driftsfunktioner.

Kulturpolitik og audiovisuel politik

- Styrke det nationale radio- og fjernsynsråds administrative kapacitet.

Regionalpolitik og koordination med strukturinstrumenterne

- Behov for særlig hurtig indsats: sikre, at den territoriale organisation gør det muligt effektivt at gennemføre strukturfondsforordningerne.

- Færdiggøre lovgivning til gennemførelse af Fællesskabets regelværk på dette område.

- Oprette instanser til implementering af strukturfondene og samhørighedsfonden, særlig forvaltningsmyndigheden og den udbetalende myndighed; fastlægge en klar ansvarsfordeling og forbedre den administrative kapacitet, særlig med hensyn til ansættelse og uddannelse; sikre en effektiv koordination mellem ministerier.

- Videre udvikle en sammenhængende udviklingsplan som krævet i strukturfondsforordningen; definere gennemførelsesstrukturerne i den endelige plan.

- Oprette de fornødne tilsyns- og evalueringssystemer for strukturfondene, særlig forhåndsevaluering, og til indsamling og behandling af de relevante statistiske oplysninger og indikatorer.

- Tilpasse lovgivningen efter de specifikke finansforvaltnings- og kontrolprocedurer for de fremtidige struktur- og samhørighedsfonde i henhold til de relevante EF-forordninger.

- Foretage de tekniske forberedelser af projekter, der kan finansieres med bistand fra struktur- og samhørighedsfondene (forberedte projekter).

Miljø

- Fuldføre overtagelsen af Fællesskabets regelværk, særlig hvad angår luftkvalitet, vandkvalitet, affaldsforvaltning, naturbeskyttelse og kontrol med industriforurening.

- Fortsætte med gennemførelsen, særlig med hensyn til genmodificerede organismer, luftkvalitet, emballage og emballageaffald, affaldsforvaltning, behandling af byspildevand, drikkevand, udledning af farlige stoffer i vandmiljøet og integreret forureningsforebyggelse og -kontrol.

- Fortsætte med at styrke forvaltnings-, overvågnings- og håndhævelseskapaciteten på alle planer. Der skal især sættes ind på at styrke miljøinspektoratet og sikre god koordination mellem ministerier.

- Fortsætte med at integrere miljøbeskyttelseskravene ved fastlæggelse og gennemførelse af alle andre sektorpolitikker med sigte på at fremme bæredygtig udvikling.

Forbruger- og sundhedsbeskyttelse

- Fuldføre lovgivningstilpasningen og oprette markedstilsyn og håndhævelsesmyndigheder.

Samarbejde om retlige og indre anliggender

- Gennemføre Schengen-handlingsplanen.

- Tilpasse databeskyttelsespraksis.

- Fortsætte med at opgradere og modernisere infrastrukturen ved de fremtidige EU-grænser; modernisere lovhåndhævelsesinstanserne, særlig med hensyn til grænsekontrol og ulovlig indvandring; fortsætte forberedelserne til den fremtidige deltagelse i Schengen-informationssystemet med oprettelse af nationale databaser og registre; fremskynde den gradvise tilpasning af visumlovgivning og -praksis.

- Oprette et uafhængigt organ som anden instans i asylproceduren.

- Udarbejde og gennemføre en integreret og omfattende strategi for bekæmpelse af organiseret kriminalitet.

- Fortsætte med at bekæmpe menneskesmugling og narkotikahandel; tilpasse straffelovbogen til regelværket på området bekæmpelse af organiseret kriminalitet og bedrageri; styrke kapaciteten til at bekæmpe hvidvaskning af penge; sørge for, at der indføres et nationalt program for bekæmpelse af narkotika.

- Tage de nødvendige skridt til at sikre anvendelsen af Fællesskabets instrumenter vedrørende domstolssamarbejde i civilsager.

- Sikre, at forudsætningerne for indgåelse af en samarbejdsaftale med Europol opfyldes.

- Sikre en bedre koordination mellem tjenester og instanser, der opererer på området retlige og indre anliggender.

- Tage de nødvendige skridt til at fuldføre tilpasningen til konventionen om beskyttelse af De Europæiske Fællesskabers finansielle interesser og dens protokoller.

Toldunion

- Behov for særlig hurtig indsats: fremskynde gennemførelsen af IT-strategien for den slovakiske toldadministration. Udvikle IT-systemer med henblik på elektronisk dataudveksling mellem EF og Slovakiet. Skaffe tilstrækkeligt IT-personale til den slovakiske toldadministration.

- Sikre, at der afsættes tilstrækkelige ressourcer til toldadministrationens opkrævning af punktafgifter; garantere en passende forvaltning af alle aspekter af EF-politikker, der forvaltes af toldmyndighederne, særlig hvad angår den fælles landbrugspolitik.

- Oprette alle de nødvendige specialiserede organisatoriske enheder, der er omhandlet i loven om statsadministrationsorganer på toldområdet.

- Fortsætte bestræbelserne for at styrke toldetikken, bekæmpe bedrageri og korruption samt bekæmpe økonomisk og organiseret kriminalitet.

Eksterne forbindelser

- Tage de nødvendige skridt til at sikre, at alle internationale traktater eller aftaler, herunder bilaterale investeringsaftaler, der er uforenelige med Fællesskabets regelværk, genforhandles eller opsiges ved tiltrædelsen.

Finanskontrol

- Behov for særlig hurtig indsats: fuldføre gennemførelsen af lovgivningen om intern finanskontrol.

- Sikre, at den centrale instans for koordination og harmonisering af metoder til finansforvaltning og -kontrol samt til intern revision i alle statslige instanser fungerer korrekt; oprette interne revisionsenheder i udgiftscentre; gøre de interne revisorer funktionelt uafhængige; sikre nævnte organisationers operationelle kapacitet.

- Videreudvikle revisionsmanualer og revisionsspor (for kontrol med EF-midlerne på samme måde som kontrollen med midler fra statsbudgettet).

- Forbedre statsrevisionens generelle operationelle kapacitet og dens status som uafhængigt organ; sikre overholdelse af den internationale organisation af overordnede revisionsinstitutioners standarder.

- Udvide bekæmpelsen af bedrageri.

- Udpege et passende centralt kontaktpunkt for beskyttelsen af Fællesskabets finansielle interesser og indlede et faktisk samarbejde med OLAF herigennem.

- Yde en større indsats for at sikre korrekt brug, kontrol, overvågning og evaluering af EF's førtiltrædelsesfinansiering som en nøgleindikator for Slovakiets evne til at anvende regelværket om finanskontrol.

5. Programmering

For perioden 2000-2006 omfatter den finansielle bistand til Slovakiet foruden Phare støtte til førtiltrædelsesforanstaltninger inden for landbrug og udvikling af landdistrikter gennem førtiltrædelsesinstrumentet SAPARD (Rådets forordning (EF) nr. 1268/99, EFT L 161 af 26.6.1999, s. 87); og støtte til infrastrukturprojekter på områderne miljø og transport gennem strukturinstrumentet ISPA (Rådets forordning (EF) nr. 1267/99, EFT L 161 af 26.6.99, s. 73), hvorunder foranstaltninger i lighed med samhørighedsfonden prioriteres i førtiltrædelsesperioden. Slovakiet kan inden for rammerne af disse nationale tildelinger også finansiere en del af sin deltagelse i EF-programmer, herunder rammeprogrammer for forskning og teknologisk udvikling og uddannelses- og virksomhedsprogrammer. Desuden vil Slovakiet få adgang til finansiering fra multilandeprogrammer og horisontale programmer, der direkte relaterer til Fællesskabets regelværk. Der kræves systematisk samfinansiering med ansøgerlandene i forbindelse med alle investeringsprojekter. Kommissionen har siden 1998 arbejdet sammen med Den Europæiske Investeringsbank og de internationale finansieringsinstitutioner, navnlig Den Europæiske Bank for Genopbygning og Udvikling og Verdensbanken, med henblik på at lette samfinansiering af projekter med relation til førtiltrædelsesprioriteterne.

6. Betingethed

Fællesskabets bistand til finansieringen af projekter gennem de tre førtiltrædelsesinstrumenter Phare, ISPA og SAPARD er betinget af, at Slovakiet overholder sine forpligtelser i henhold til Europaaftalen, træffer yderligere foranstaltninger for at opfylde Københavnskriterierne og især gør fremskridt for at realisere de specifikke prioriteter i dette reviderede tiltrædelsespartnerskab. Indfries disse almindelige betingelser ikke, vil Rådet kunne træffe afgørelse om suspension af den finansielle bistand på grundlag af artikel 4 i forordning (EF) nr. 622/98.

7. Tilsyn

Der føres tilsyn med implementeringen af tiltrædelsespartnerskabet inden for rammerne af Europaaftalen. Som det blev fremhævet af Det Europæiske Råd i Luxembourg, er det vigtigt, at Europaaftalens institutioner fortsat danner ramme for undersøgelsen af vedtagelsen og implementeringen af EU's regelværk. De forskellige dele af tiltrædelsespartnerskabet drøftes i de relevante underudvalg. Associeringsudvalget drøfter udviklingen generelt, fremskridt og problemer med opfyldelse af partnerskabernes prioriteter og mellemliggende mål tillige med mere specifikke anliggender, som indbringes for det af underudvalgene.

Phare-forvaltningsudvalget drager omsorg for, at foranstaltninger, der finansieres inden for rammerne af samtlige tre førtiltrædelsesinstrumenter, Phare, ISPA og SAPARD, både er indbyrdes forenelige og forenelige med tiltrædelsespartnerskaberne som fastlagt i samordningsforordningen (Rådets forordning (EF) nr. 1266/99, EFT L 161 af 26.6.99, s. 68).

Tiltrædelsespartnerskabet kan om fornødent fortsat ændres i overensstemmelse med artikel 2 i forordning (EF) nr. 622/98.

(1) Fremstillingsrækkefølgen er den, der er anvendt i de periodiske rapporter fra 2000.